《玩珠吟》
唐代·天然

识得衣中宝，无明醉自惺。百骸俱溃散，一物镇长灵。

知境浑非俱，寻珠不定形。悟即三身佛，迷疑万卷经。

在心心岂测，居耳耳难听。罔像先天地，渊玄出杳冥。

本刚非锻鍊，元净莫澄停。盘泊逾朝日，玲珑映晓星。

瑞光流不灭，真澄浊还清。鉴照崆峒寂，劳笼法界明。

剉凡功不灭，超圣果非盈。龙女心亲献，蛇王口自倾。

护鹅人却活，黄雀义犹轻。解语非关舌，能言不是声。

绝边弥瀚漫，三际等空平。演教非为教，闻名不认名。

二边俱不立，中道不须行。见月休看指，归家罢问程。

识心岂测佛，何佛更堪成。

作者简介：（739—824）唐僧。姓氏里居不详。少入法门，先参马祖道一，祖为立名天然。又师石头希迁禅师受戒法。居天台华顶三年，礼国一大师。宪宗元和中上龙门山，与庞居士、伏牛禅师为物外之交。曾于洛阳慧林寺燃木佛御寒，名震都下。十五年卜南阳丹霞山结庵。